ใครเป็นเจ้าของเรือ ที่จอดขวางคลองสุเอซ ?
เมื่อวันที่ 23 มีนาคม ที่ผ่านมา เกิดเหตุการณ์เรือบรรทุกสินค้าขนาดใหญ่ชื่อว่า Ever Given ประสบกับลมกระโชกอย่างหนัก ทำให้ตัวเรือสูญเสียการควบคุม และเกยตื้นขวางเส้นทางการเดินเรือในคลองสุเอซ ประเทศอียิปต์   ซึ่งเรือ Ever Given ที่ว่านี้ได้เดินทางออกจากท่าเรือในจีน เพื่อที่จะเดินทางไปยังท่าเรือเมืองรอตเทอร์ดามประเทศเนเธอร์แลนด์ โดยใช้เส้นทางเดินเรือคลองสุเอซเป็นทางผ่านเข้าสู่ทะเลเมดิเตอร์เรเนียน
26 มี.ค. 2564

ใครเป็นเจ้าของเรือ ที่จอดขวางคลองสุเอซ ? /โดย ลงทุนแมน
เมื่อวันที่ 23 มีนาคม ที่ผ่านมา เกิดเหตุการณ์เรือบรรทุกสินค้าขนาดใหญ่ชื่อว่า Ever Given
ประสบกับลมกระโชกอย่างหนัก ทำให้ตัวเรือสูญเสียการควบคุม และเกยตื้นขวางเส้นทางการเดินเรือในคลองสุเอซ ประเทศอียิปต์
ซึ่งเรือ Ever Given ที่ว่านี้ได้เดินทางออกจากท่าเรือในจีน เพื่อที่จะเดินทางไปยังท่าเรือเมืองรอตเทอร์ดามประเทศเนเธอร์แลนด์ โดยใช้เส้นทางเดินเรือคลองสุเอซเป็นทางผ่านเข้าสู่ทะเลเมดิเตอร์เรเนียน
เรือ Ever Given นั้นถือเป็นหนึ่งในเรือบรรทุกสินค้าที่มีขนาดใหญ่ที่สุดในโลก
ซึ่งตัวเรือมีความยาวมากถึง 400 เมตร และกว้าง 59 เมตร และสามารถบรรทุกตู้คอนเทนเนอร์ได้มากถึง 200,000 ตัน
เหตุการณ์ที่เกิดขึ้นก็คือ ขณะที่ตัวเรือกำลังแล่นอยู่ในคลอง ก็ได้เจอกับลมกระโชกแรง จนทำให้ตัวเรือเสียการควบคุมและหันขวางช่องทางการเดินเรือ
และด้วยความที่ความกว้างของคลองในบริเวณนั้น น้อยกว่า ความยาวของตัวเรือ
เส้นทางสัญจรของเรือในตรงนั้นของคลองสุเอซ จึงต้องหยุดชะงักทันที เนื่องจากเรือขนส่งสินค้าลำอื่น ๆ ไม่สามารถสัญจรผ่านไปได้
โดย คลองสุเอซ นั้นถือเป็นหนึ่งในช่องทางเดินเรือที่มีการสัญจรมากที่สุดในโลก
เป็นคลองที่เชื่อมระหว่างทะเลแดงไปสู่ทะเลเมดิเตอร์เรเนียน ซึ่งเป็นช่องทางการเดินเรือที่สำคัญระหว่างเอเชียและยุโรป ซึ่งเป็นเส้นทางที่มีระยะทางที่สั้นกว่า จากเดิมที่ต้องไปอ้อมที่แหลมกู๊ดโฮป ประเทศแอฟริกาใต้
เหตุการณ์ดังกล่าว ส่งผลให้การขนส่งน้ำมันจากตะวันออกกลางไปยังยุโรปได้รับผลกระทบ และทำให้ราคาน้ำมันดิบ Brent พุ่งสูงขึ้นกว่า 2.9%
เหตุการณ์ทั้งหมดนี้ บางคนอาจสงสัยว่า
แล้วใคร ที่เป็นเจ้าของเรือบรรทุกสินค้าขนาดใหญ่อย่าง Ever Given ?
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คำตอบคือ เรือ Ever Given อยู่ภายใต้การดูแลของ Evergreen Marine Corporation บริษัทสัญชาติไต้หวัน ที่ทำธุรกิจขนส่งสินค้าทางทะเล และให้บริการตู้คอนเทนเนอร์ ซึ่งได้จดทะเบียนอยู่ในตลาดหลักทรัพย์ไต้หวัน
บริษัทแห่งนี้ ถูกก่อตั้งขึ้นโดยคุณ Chang Yung-fa ซึ่งตรงกับช่วงที่ไต้หวันนั้นถูกปกครองโดยจักรวรรดิญี่ปุ่น
คุณ Chang เคยเป็นพนักงานของบริษัทเดินเรือสัญชาติญี่ปุ่น และเคยทำงานในบริษัทเดินเรือสัญชาติไต้หวันมากมาย จนไต่เต้าได้เป็นกัปตัน ทำให้เขามีประสบการณ์ในด้านการเดินเรืออยู่พอสมควร จนสุดท้าย เขาจึงตัดสินใจก่อตั้งบริษัท Evergreen Marine Corporation ขึ้นในปี 1968
โดยเขาได้ทำการกู้เงินจาก Japan's Marubeni Trading House
เพื่อที่จะซื้อเรือขนส่งสินค้ามือ 2 ที่ชื่อว่า “Central Trust” 
โดยให้บริการส่งสินค้าไปทุกที่ที่ลูกค้าต้องการ และส่งสินค้าตรงตามเวลาที่กำหนด
หลังจากดำเนินธุรกิจไปได้ประมาณ 1 ปี เขาได้รับงานให้ขนส่งสินค้าไปยังอ่าวเปอร์เซีย
ซึ่งเป็นงานที่เขาได้รับค่าบริการสูงมาก ทำให้เขาเริ่มสนใจเกี่ยวกับการขนส่งสินค้าไปยังภูมิภาคนี้
ประจวบกับเป็นช่วงที่ประเทศในตะวันออกกลางเริ่มมีฐานะร่ำรวยขึ้นจากการค้าขายน้ำมัน
แต่กลับกลายเป็นว่า คู่แข่งรายอื่น ๆ ของเขากลับให้ความสนใจไปยังตลาดทวีปอเมริกาและยุโรปเสียมากกว่า
โดยเหตุนี้เองจึงทำให้เขาจัดหาเรือขนส่งสินค้าเพิ่มเติม
และขยายเส้นทางเดินเรือหลัก โดยเน้นให้บริการเส้นทางในภูมิภาคตะวันออกกลางเป็นหลัก
หลังจากที่ประสบความสำเร็จในตลาดตะวันออกกลางแล้ว เขาก็ได้ขยายเส้นทางเดินเรือข้ามทวีปมากขึ้น
โดยให้บริการในหลายประเทศ ทั้งยังมีการเริ่มตั้งสำนักงานนอกไต้หวัน และมีการไปเป็นพาร์ตเนอร์กับบริษัทเดินเรือสัญชาติอื่น อย่างเช่น บริษัท Italia Marittima ในอิตาลี
ต่อมาในปี 1987 เขาก็ได้นำบริษัทเข้าจดทะเบียนในตลาดหลักทรัพย์ไต้หวัน
ภายใต้ชื่อบริษัท Evergreen Marine Corporation
โดยปัจจุบัน Evergreen Marine Corporation มีมูลค่าบริษัทอยู่ที่ประมาณ 236,000 ล้านบาท
มีเรือขนส่งสินค้าขนาดใหญ่กว่า 170 ลำ 
ให้บริการครอบคลุม 240 ท่าเรือใน 80 ประเทศทั่วโลก
และกลายเป็นหนึ่งในบริษัทขนส่งสินค้าที่มีขนาดใหญ่ที่สุดในโลก
แล้ว Evergreen Marine Corporation มีรายได้เท่าไร ?
ปี 2019 รายได้ 207,000 ล้านบาท กำไร 122 ล้านบาท 
ปี 2020 รายได้ 225,000 ล้านบาท กำไร 26,000 ล้านบาท
ที่น่าสนใจคือนอกจากธุรกิจเดินเรือแล้ว
คุณ Chang Yung-fa ได้มีความตั้งใจที่จะทำให้อุตสาหกรรมการบินในไต้หวันมีการพัฒนาขึ้น
โดยเขาได้ก่อตั้งบริษัท Evergreen Airways ขึ้นมาในปี 1989
แต่ด้วยความที่ชื่อ “Evergreen” นั้นไปตรงกับชื่อของสายการบินขนส่งสินค้าสัญชาติอเมริกันอย่าง “Evergreen International Airlines” จึงทำให้เขาได้เปลี่ยนชื่อสายการบินเป็น “EVA Air” ในเวลาต่อมา
EVA Air ได้พยายามขยายเส้นทางการบินไปยังประเทศต่าง ๆ ทั้งยังให้บริการขนส่งสินค้าโดยเน้นการให้บริการอย่างครบครัน
จากการจัดอันดับโดย Skytrax ซึ่งจัดอันดับสายการบินที่ดีที่สุดในโลก โดยวัดจากประสบการณ์ของลูกค้าเมื่ออยู่บนเครื่องบิน และประสิทธิภาพบนเครื่องบิน
EVA Air ถูกจัดให้เป็น สายการบินที่ดีที่สุดอันดับที่ 6 ของโลก ในปี 2020 ซึ่งสามารถเอาชนะสายการบิน China Airlines ซึ่งเป็นสายการบินประจำชาติไต้หวันที่ตั้งมาก่อนอีกด้วย
ปัจจุบัน EVA Air มีมูลค่า 82,000 ล้านบาท ซึ่งถือเป็นสายการบินที่มีมูลค่ามากเป็นอันดับที่ 2 ในไต้หวัน
รองจาก China Airlines ซึ่งเป็นสายการบินแห่งชาติไต้หวัน ที่มีมูลค่า 87,000 ล้านบาท
ยิ่งไปกว่านั้น ในปี 1995 EVA Air ได้ทำการเข้าไปเป็นผู้ถือหุ้นรายใหญ่ของสายการบิน Makung Airlines ซึ่งเป็นสายการบินที่ให้บริการภายในไต้หวันเป็นหลัก และได้ทำการเปลี่ยนชื่อเป็น UNI Air
นอกเหนือจากการให้บริการสายการบินแล้ว EVA Air ยังได้เปิดตัว Evergreen Aviation Technologies Corporation หรือเรียกว่า EGAT ซึ่งได้จับมือกับบริษัทเทคโนโลยีจากสหรัฐอเมริกาอย่าง General Electric ที่ให้บริการเกี่ยวกับการซ่อมบำรุงเครื่องบิน
ยิ่งไปกว่านั้น Evergreen ยังได้เข้าสู่ธุรกิจ Evergreen International Corporation ซึ่งทำธุรกิจเกี่ยวกับโรงแรมและรีสอร์ต ที่ให้บริการในหลายประเทศทั่วโลก เช่น ไต้หวัน, จีน, มาเลเซีย, ฝรั่งเศส และไทย
ซึ่งถ้าเคยสัญจรไปมาบนถนนสาทร เราจะเห็นป้ายโลโก Evergreen ขนาดใหญ่ซึ่งเป็นป้ายของโรงแรมนั่นเอง
โดยทั้ง ธุรกิจการขนส่งทางเรือ, ขนส่งทางอากาศ, ธุรกิจสายการบิน และธุรกิจโรงแรม
ทั้งหมดนี้ อยู่ภายใต้การดูแลของ Evergreen Group
ถึงแม้ว่าคุณ Chang Yung-fa จะเสียชีวิตไปแล้วในปี 2016
แต่สิ่งที่เขาสร้างมาทำให้เราได้เห็นถึงความยิ่งใหญ่ของ Evergreen Group
ถึงแม้ว่าหลายคน อาจไม่เคยได้เห็นเรือขนส่งสินค้าที่มีขนาดใหญ่อย่าง Ever Given
สิ่งที่เราน่าจะคุ้นเคยอีกอย่างก็คือ
โลโก Evergreen แปะหน้าตู้คอนเทนเนอร์ บนรถบรรทุกที่วิ่งไปมาในประเทศไทย นั่นเอง..
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-